1.

adresează Consiliului recomandările următoare: (a) parteneriatul strategic ar trebui să facă parte din abordarea biregională și din perspectiva globală asupra relațiilor dintre UE și America Latină și Caraibe (ALC), care constituie fundamentul asocierii strategice biregionale, asupra căreia s-a căzut de acord la reuniunile la nivel înalt UE-ALC; (b) mecanismele privilegiate de dialog politic generate de parteneriatul strategic ar trebui să impulsioneze relaționarea cu și dintre diferitele procese de integrare regională, în scopul salvgardării valorilor parteneriatului strategic și al consolidării multilateralismului în cadrul relațiilor internaționale; (c) parteneriatul strategic ar trebui să dea un nou avânt încheierii acordului de asociere UE - Mercosur, care reprezintă un obiectiv strategic al UE de adâncire a relațiilor economice și comerciale, precum și de lărgire a cooperării și dialogului politic dintre cele două regiuni; (d) parteneriatul strategic ar trebui să confere mai multă valoare atât actualului acord-cadru de cooperare cu Brazilia, actualului acord-cadru de cooperare cu Mercosur, cât și viitorului acord de asociere cu Mercosur; (e) promovarea strategiilor mixte de abordare a provocărilor la nivel mondial, printre altele, pacea și securitatea, democrația și drepturile omului, schimbarea climei, criza financiară, diversitatea biologică, securitatea energetică, dezvoltarea durabilă, lupta împotriva sărăciei și a excluderii, ar trebui să se afle în centrul agendei politice a parteneriatului strategic; (f) modalitatea cea mai eficientă de soluționare a problematicii globale o constituie multilateralismul efectiv, concentrat asupra sistemului ONU; printr-o cooperare strânsă și consultări sistematice, partenerii ar trebui să încerce să-și alinieze pozițiile înainte de reuniunile ONU și cele ale altor organisme (de exemplu, OMC) și foruri (de exemplu, G20) internaționale; (g) parteneriatul strategic ar trebui să sublinieze importanța implementării procesului de reformă, în curs de desfășurare, adoptat în cadrul reuniunii ONU la nivel înalt din 2005, care include reforma principalelor sale organisme; (h) partenerii ar trebui să acționeze în sensul consolidării capacităților de gestionare a crizelor și prevenire a conflictelor la nivelul ONU, al organizațiilor regionale și la nivel bilateral și să-și coordoneze eforturile în cadrul operațiilor de stabilizare și menținere a păcii ale ONU; (i) parteneriatul strategic ar trebui să constituie un instrument de promovare a democrației și a drepturilor omului, a statului de drept și a bunei guvernări la nivel mondial; de asemenea, partenerii ar trebui să coopereze în cadrul Consiliului ONU pentru Drepturile Omului și al celei de a 3-a Comisii a Adunării Generale a ONU, pentru promovarea drepturilor omului la nivel mondial; (j) partenerii trebuie să-și continue activitatea în scopul consolidării sistemului comercial multilateral la nivelul OMC; în condițiile actualei crize financiare mondiale, date fiind legăturile strânse dintre sistemul financiar și cel comercial, se impune evitarea protecționismului; partenerii ar trebui să coopereze, contribuind la finalizarea cu succes a negocierilor privind agenda de dezvoltare de la Doha; (k) parteneriatul strategic ar trebui să fie utilizat la promovarea cooperării partenerilor în cadrul altor foruri internaționale, ca Banca Mondială, Fondul Monetar Internațional și G20, în vederea găsirii soluțiilor pentru actuala criză financiară mondială, care demonstrează nevoia urgentă de reformare a arhitecturii financiare internaționale; (l) ar trebui sprijinit punctul de vedere exprimat în comunicarea Comisiei din 18 septembrie 2008 intitulată „Multilingvismul: un avantaj pentru Europa și un angajament comun” (COM(2008)0566), în care se subliniază valoarea strategică pentru UE a „dimensiunii externe a multilingvismului” în lumea globalizată de azi; ar trebui afirmat faptul că „unele limbi UE sunt vorbite deopotrivă în numeroase state care nu sunt membre ale UE, de pe diferite continente”, că „aceste limbi reprezintă o legătură importantă între popoare și națiuni” și „un instrument valoros de comunicare pentru întreprinderi” mai ales „în cadrul unor piețe emergente precum Brazilia” și că ele constituie, de asemenea, un bun de preț pentru cooperare și dezvoltare; (m) partenerii trebuie să acționeze în comun pentru soluționarea celor mai presante probleme la nivel mondial în domeniul păcii și securității, printre altele dezarmarea, neproliferarea și controlul armelor, în special în privința celor nucleare, chimice și biologice și a modurilor de furnizare a acestora, corupția, crima organizată transnațională și în special traficul de droguri, spălarea banilor, traficul cu arme mici, cu armament și muniție ușoare, traficul de persoane și terorismul; partenerii ar trebui să-și demonstreze angajamentul total în ceea ce privește mecanismul UE-ALC în materie de droguri; (n) parteneriatul strategic între Uniunea Europeană și Republica Federativă a Braziliei trebuie să se bazeze pe recunoașterea reciprocă a hotărârilor definitive; (o) partenerii ar trebui să conlucreze îndeaproape în vederea promovării și implementării Obiectivelor de Dezvoltare ale Mileniului (ODM), pentru eliminarea sărăciei și a inegalităților economice și sociale la nivel mondial; ei ar trebui să-și intensifice cooperarea în domeniul ajutorului pentru dezvoltare, inclusiv cooperarea tripartită și ar trebui, de asemenea, să coopereze în vederea combaterii terorismului, a traficului de stupefiante și a criminalității internaționale; (p) eforturile Braziliei de a realiza ODM-uri ar trebui salutate, iar aceasta ar trebui felicitată pentru rezultatele pozitive în domenii precum reducerea sărăciei, a malnutriției infantile și educația de bază; ar trebui subliniat că Brazilia trebuie încă să depună eforturi considerabile pentru a realiza toate ODM-urile până în 2015, de exemplu să asigure o educație de bază cu un nivel de calitate suficient pentru toate fetele și toți băieții și să reducă în continuare mortalitatea în rândul copiilor sub cinci ani; ar trebui subliniat că promovarea egalității de gen constituie unul dintre drepturile fundamentale ale omului și un instrument pentru realizarea ODM-urilor care trebuie să facă parte din parteneriatul strategic UE-Brazilia; (q) ar trebui constatat că, în pofida dezvoltării economice și acumulării de bogății, Brazilia are încă un număr mare de oameni săraci; ar trebui subliniată necesitatea de a sprijini guvernul brazilian în eforturile sale de a combate sărăcia în cele mai sărace regiuni și în rândul celor mai sărace categorii ale populației, ținând seama de faptul că 65 % dintre cei mai săraci brazilieni sunt negri sau de etnie mixtă, în timp ce 86 % dintre cei din clasa cea mai privilegiată sunt albi; (r) parteneriatul strategic ar trebui să includă un forum de dezbateri și schimb de practici optime ale partenerilor în domeniul coeziunii sociale și regionale; în acest sens, ar trebui recunoscut impactul deosebit de pozitiv al programului brazilian „Bolsa Familia” („Coșul familial”) în ceea ce privește reducerea sărăciei din țară și creșterea indicatorilor de dezvoltare umană; (s) se impune instituirea unui dialog pe scară largă privind migrația, acordând prioritate aspectelor migrației legale și ilegale, precum și protecției drepturilor omului în cazul migranților și facilitării transferului de bani; (t) partenerii ar trebui să coopereze în sensul continuării cu succes a discuțiilor în cadrul forurilor internaționale, pentru încheierea în 2009 a unui acord global, la nivel mondial, pe perioada de după 2012, privind schimbarea climei, bazat în special pe principiul răspunderii comune, dar diferențiate; (u) partenerii ar trebui, de asemenea, să conlucreze îndeaproape în vederea implementării Convenției privind Diversitatea Biologică și realizării obiectivelor în materie de biodiversitate fixate pentru 2010; (v) partenerii ar trebui să-și consolideze cooperarea internațională în materie de conservare și administrare durabilă a tuturor tipurilor de pădure, inclusiv jungla amazoniană; ei ar trebui să procedeze la schimbul celor mai bune practici în materie de administrare durabilă a pădurilor și de aplicare a legislației forestiere; (w) partenerii ar trebui să dezvolte tehnologii energetice cu emisii reduse de carbon și să asigure producția sustenabilă și utilizarea energiilor regenerabile, inclusiv a biocarburanților sustenabili care nu afectează culturile alimentare și biodiversitatea; ei ar trebui să majoreze ponderea energiilor regenerabile din mixul lor energetic global, să promoveze eficiența energetică și accesul la energie, precum și să asigure o mai mare securitate a energiei; (x) cooperarea în domeniul cercetării nucleare ar trebui consolidată astfel încât Brazilia să poată participa în proiectul ITER (International Thermonuclear Experimental Reactor - Reactorul Termonuclear Experimental Internațional) referitor la generarea de energie termonucleară; (y) având în vedere că accesul la produsele medicale și la serviciile de sănătate publice sunt obiective generale, eforturile Braziliei de a combate SIDA cu medicamente ieftine ar trebui sprijinite, iar UE ar trebui să examineze mai mult posibilitatea de a acorda licențe obligatorii pentru medicamentele destinate bolilor pandemice neglijate care afectează oamenii săraci; (z) suma disponibilă în cadrul Instrumentului de Cooperare pentru Dezvoltare (6) (ICD) pentru Brazilia trebuie să fie utilizată pentru măsurile de sprijinire a Braziliei în combaterea sărăciei și pentru realizarea ODM-urilor, precum și pentru alte măsuri care pot fi considerate drept o veritabilă asistență pentru dezvoltare, de exemplu în sectorul ecologic; (aa) este necesar să se consolideze dialogurile actuale și să se lanseze noi dialoguri sectoriale, în materie de mediu și dezvoltare durabilă, energie, transport, siguranță alimentară, știință și tehnologie, societate informațională, ocupare a forței de muncă și probleme sociale, finanțe și macro-economie, dezvoltare regională, cultură și educație; (ab) parteneriatul strategic ar trebui să încurajeze contactele dintre organizațiile societății civile, forurile de afaceri și cele ale partenerilor sociali și să promoveze schimburile la nivel educațional și cultural; (ac) acțiunile în favoarea parteneriatului politic UE-Brazilia, sensibilizarea și înțelegerea reciprocă și programele de schimb ar trebui să fie finanțate din alt instrument decât ICD; (ad) parteneriatul strategic ar trebui să permită stabilirea unui dialog periodic, structurat între membrii Congresului Național din Brazilia și cei ai Parlamentului European; (ae) ar trebui luate măsuri pentru ca instituțiile UE și guvernul Braziliei să informeze periodic și detaliat Parlamentul European și EuroLat despre stadiul în care se află parteneriatul strategic;